In nomine sanctæ et individuæ trinitatis, Karolus gratia Dei rex. Si petitionibus servorum Dei libenter aurem prebemus, Regia excellentiæ opera imitamur, ac per hoc æternæ vitæ præmia nos adepturos non dubitamus. Noverit igitur omnium sanctæ Dei Ecclesiæ fidelium præsentium scilicet ac futurorum industria, quatinus adiens nostræ celsitudinis clementiam, venerabilis ac nobilissimus comes, sed et fidelis noster necnon et abbas monasterii S. Germani Autissiodorensis, Ricardus, nostram expetierit munificentiam, quatinus monachis ejusdem sacratissimi loci quasdam res ex eadem abbatia ad stipendiæ ipsorum monachorum usus concederemus, mansellos scilicet viginti sitos in pago Autissiodorensi, in villa quæ dicitur Irinciacus, quos olim Walcaudus et Letardus in beneficio habuerunt. Cujus admodum salubribus atque animæ nostræ proficuis postulationibus sublimitatis nostræ aurem acommodantes, concessimus prætitulatas res eidem sacro-sancto loco, atque exinde magnitudinis nostræ præceptum illis fieri darique jussimus, per quod confirmamus easdem res usibus eorum æternaliter servituras, et nemine inquietante, non abbate, nec ulla ministeriali, vel etiam judiciaria potestate perhenniter eos delegando decernimus possidendas, eo utique autoritatis tenore quatenus pro suorum necessitate, quidquid ex eisdem rebus agere decreverint, liberrimo in omnibus potiantur arbitrio, atque hujus largitionis sæpefati monachi digne fideliterque reminiscentes, pro nostra incolumitate, ac totius regni nostri statu, simulque dilecte et fidelis nostri Ricardi salute, pias omnipotentis Dei aures continuis precibus pulsare non desistant. Et ut hæc largitio per successiones futurorum temporum firmior habeatur, atque in perpetuum ab universis Dei fidelibus diligentius conservetur, manu propria eam subter firmantes, annuli quoque nostri impressione insigniri jussimus. Datum X. kalend. maii, indictione III, anno quoque IX regnante, et redintegrante III, Karolo serenissimo rege. Actum firmatumque Trecas civitate, in Dei nomine feliciter. Amen.